DAVAO CITY - Arestado ang 2 itinuturing na "high-value target" na tulak umano ng droga sa magkahiwalay na buy-bust operation sa Davao City nitong Lunes ng hapon.

Ikinasa ang unang operasyon alas-2 ng hapon sa Central Park Subdivision, Bangkal.

Nakuha sa suspek ang tinatayang nasa P300,000 halaga ng hinihinalang shabu at isang kalibre .45 na baril na may 4 na bala.

Inaalam ng awtoridad kung miyembro ng isang gun-for-hire group ang suspek.

Sa Mt. Mayon St., nahuli ng mga pulis ang isa pang umano'y tulak alas-5 ng hapon.

Narekober sa kaniya ang tinatayang P13,600 halaga ng hinihinalang shabu at isang revolver na may 4 na bala.

Miyembro umano ang suspek ng isang armadong grupo sa Basak, Marawi City.

Mahaharap sila sa kasong paglabag sa Republic Act 9165 o Comprehensive Dangerous Drugs Act of 2002 at Republic Act 10591 o Comprehensive Firearms and Ammunition Regulation Act. - ulat ni Ara Casas, ABS-CBN News